"Ħadd m'għandu jinqatel għal dak li jemmen fih jew għal dak li jikteb" – il-PM Dwar il-professjoni tal-ġurnaliżmu, il-Prim Ministru Robert Abela rrikonoxxa li l-kitba hija għodda li tista' tinstiga l-bidla, il-ġustizzja soċjali u l-ġlieda għas-sewwa. Għalhekk, qal li huwa ta' valur importanti ħafna il-parti tar-rapport fejn isiru rakkomandazzjonijiet dwar din il-professjoni. Qal li hu żgur li l-ġurnaliżmu jrid isib l-appoġġ meħtieġ biex jgħix kif wara kollox għamilna tul il-pandemija fejn mingħajr ħafna daqq ta' trombi ngħatat l-assistenza meħtieġ biex il-media ma tikkrollax. Waqt li semma kif f'temp ta' ftit snin inqaltlu 4 ġurnalisti f'4 pajjiżi Ewropej, il-Prim Ministru enfasizza illi ħadd m'għandu jinqatel għal dak li jemmen fih jew għal dak li jikteb. Qal li bħala Gvern, fuq livell Ewropew, se jkunu qegħdin jappoġġjaw kull sforz li għaddej biex jissaħħu d-drittijiet tal-ġurnalisti. "In-negozji se jibqgħu jsibu mill-Gvern kull appoġġ li għandhom bżonn" Dwar in-negozju, huwa sostna li l-inkjesta tgħid kemm dan huwa importanti għall-ħolqien tal-ġid. Qal li l-maġġoranza assoluta tan-negozji Maltin u Għawdxin huma negozji leġittimi li josservaw il-liġijiet tal-pajjiż. Qal li: "n-negozji se jibqgħu jsibu mingħand dan il-Gvern kull appoġġ li għandhom bżonn biex jibqgħu joħolqu l-ġid." Huwa kompla jgħid li "dak kollu li fiha l-inkjesta pubblika, li nistgħu ngħidu hawn ma jkun ifisser xejn jekk mhux se naffrontaw iż-żmien li ġej bħala pajjiż wieħed u magħqud. Nifhmu li għandna opinjonijiet differenti iżda nagħmlu dan bl-akbar rispett lejn xulxin." "Inkwetajt u rrabbjajt meta smajt dwar rapporti li kien hemm attakk razzist f'Għawdex u ieħor omofibiku f'Paceville. Huma episodji bħal dawn li jiżirgħu żerriegħa ta' mibegħda li mbagħad iwasslu għal konsegwenzi li jafu jkunu aktar koroh. Bħala soċjetà li tgħożż l-imħabba ma nistgħux naċċettawhom. "Anke fil-politika, fil-ġurnaliżmu, fin-narrativa pubblika seta' kien hemm wisq okkażjonijiet fejn stajna aċċettajna kelma żejda għax forsi dejjem intqalet, għax forsi niġġustifikawha li hekk il-karattru mediterranju tagħna. Il-karattru tagħna għandu jibqa' jkun ta' ġens magħqud, li jħobb lil għajru kburi iżda umli li jagħraf fejn jista' jagħmel aħjar. Il-Prim Ministru temm jgħid li għanda għażla ċara ta' kif se naġixxu dwar din l-inkjesta. Qal li bħala politiċi, għandna privileġġ li nservu lin-nies. Qal li nistgħu nieħdu triq tal-konfront li nħarsu lura u nintefgħu nwaħħlu f'dak u l-ieħor u nipprovaw inwaħħlu f'xulxin. Inkella nagħżlu triq matura li twassal għal riżultati konkreti għall-ġid tal-pajjiż kollu li nieħdu lezzjonijiet u nimxu 'l quddiem flimkien biex nattwaw rakkomandazzjonijiet serji u nżidu magħhom ukoll. Aġġornat: "Impunità għal ħadd f'dan il-pajjiż" – Il-PM